FI Euroopan unionin virallinen lehti C 305/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 305/12

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLAN MUKAINEN MUUTOSHAKEMUS

”RIVIERA LIGURE”

EY-N:o: IT-PDO-0117-1540-05.06.2000

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alueeseen — Merkinnät —  Kansalliset vaatimukset — Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos, — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu, —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta), —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta).

3. Muutos (muutokset):

3.1 Tuotteen kuvaus:

Tuotantoeritelmää muutetaan ottamalla käyttöön tyypillisten tunnisteiden mediaanit, poistamalla pistemäärä 6,5 (jolla ei ole enää merkitystä) ja hyväksymällä menetelmä COI/T20 asiakirjassa nro 22.

3.2 Tuotantomenetelmä:

Maantieteellisessä lisämaininnassa ”Riviera del Ponente Savonese” koostumusta muutetaan oliivilajikkeiden osalta siten, että Taggiascan osuutta pienennetään 60 prosentista 50 prosenttiin, kun taas muiden öljyn valmistuksessa käytettävien lajikkeiden osuutta lisätään 40 prosentista 50 prosenttiin.

Tällainen muutos on välttämätön, koska oliivitarharekisterin laatimista varten tehdyissä selvityksissä ja paikalla tehdyissä tarkastuksissa, jotka ovat valvonnassa välttämättömiä, on käynyt ilmi, että prosenttiosuudet oli nimityksen rekisteröintihakemuksessa esitetty virheellisesti.

Oliivien korjuuaikaa siirretään myöhemmäksi, ja korjuun on tapahduttava ennen kunkin vuoden maaliskuun 31 päivää. Oliivinviljelyalue ulottuu rantaviivasta mäenrinteille työntyen laaksoihin ja ulottuen jopa 600–700 metrin korkeuteen merenpinnasta. Korkeuserot ja alueen muut morfologiset tekijät, kuten maaperän kaltevuus, auringonvalo ja Liguriassa viljeltävien lajikkeiden typologia, saavat aikaan sen, että oliivit kypsyvät ja näin ollen ne myös korjataan eri paikoissa eri aikaan.

3.3 Merkinnät:

Tuotantoeritelmän 7 artiklan 3 kohtaa muutetaan siten, että parannetaan kuluttajalle suunnatun tiedon tarkkuutta ja täsmällisyyttä sallimalla yritysten ja tilojen nimien käyttö ainoastaan siinä tapauksessa, että tuote on peräisin yksinomaan kyseisille tiloille tai yrityksille kuuluvista oliivitarhoista ja se on jalostettu ja pakattu määritellyllä alueella.

3.4 Muut tiedot:

Asetuksen (ETY) N:o 2081/92 17 artiklan mukaisesti vuonna 1996 toimitetussa asiakirjassa mainittu valvontaelin maatalous-, metsätalous- ja elintarvikeministeriö ei voi hoitaa sille tuolloin osoitettuja tehtäviä, vaan ne on annettu Genovan, Savonan, Imperian ja La Spezian kauppa-, ja teollisuus- ja maatalouskamareille, joiden työtä koordinoi Unioncamere Liguria, Via San Lorenzo 15/1, 16123 Genova GE, ITALIA. Tämä valvontarakenne on nimetty viranomainen, ja se tarkastaa asetuksen (EY) N:o 510/2006 10 ja 11 artiklan nojalla, että tuote on eritelmän mukainen.

YHTEENVETO

NEUVOSTON ASETUS (EY) N:o 510/2006

”RIVIERA LIGURE”

EY-N:o: IT-PDO-0117-1540-25.06.2000

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksissa.

1. Jäsenvaltion toimivaltainen viranomainen:

Nimi: Ministero delle politiche agricole alimentari e forestali Osoite: Via XX Settembre 20 00187 Roma RM ITALIA P. +39 0646655104 F. +39 0646655306 Sähköposti: saco7@politicheagricole.gov.it

2. Ryhmittymä:

Nimi: Consorzio per la tutela dell’olio extravergine di oliva a denominazione di origine protetta Riviera Ligure Osoite: Via T. Schiva 29 18100 Imperia IM ITALIA P. +39 0183767924 F. +39 0183769039 Sähköposti: info@consorziodoprivieraligure.it Kokoonpano: Tuottaja/jalostaja ( X ) muu ( )

3. Tuotelaji:

Luokka 1.5 – Rasvat

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi:

”Riviera Ligure”

4.2 Kuvaus:

Riviera Ligure on ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

— enimmäishappamuus 0,80 prosenttia;

— peroksidia ≤ 18 meq O2/kg;

— väri keltaisesta vihertävänkeltaiseen;

— tunnisteet aistinvaraista arviointia varten (COI/T.20/doc. nro 22) — Aistinvaraisessa arvioinnissa virhemediaanin on oltava = 0 — Hedelmäinen: mediaani ≥ 3 — Pistävä: mediaani enintään ≤ 4 — Karvas: mediaani enintään ≤ 4 — Makea: mediaani ≥ 4

4.3 Maantieteellinen alue:

Riviera Ligure -SAN-tuotteen tuotantoalue kattaa Ligurian hallintoalueen.

4.4 Alkuperätodisteet:

Kaikkia tuotantoprosessin vaiheita on valvottava rekisteröimällä kaikkien tuotteiden osalta tulevat ja lähtevät määrät. Tätä varten kaikkien tuotantoketjussa mukana olevien on täytettävä valvontasuunnitelman mukaiset kuljetusasiakirjat. Jokaisessa oliivi- ja/tai oliiviöljytoimituksessa on oltava mukana kuljetusasiakirjat, joissa on mainittava kaikki 4.3 kohdassa tarkoitetun tuotteen alkuperän takaamiseksi välttämättömät tiedot. Valvontaelimen on saatava nähdä kuljetusasiakirjat tekemiensä tarkastuksien yhteydessä. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin oliivitarhat, tuottajat, puristamot ja pullottamot varmistetaan tuotteen jäljitettävyys. Valvontaelin valvoo tuotantoeritelmän ja siihen liittyvän valvontasuunnitelman määräysten mukaisesti kaikkien rekistereihin merkittyjen fyysisten henkilöiden ja oikeushenkilöiden toimintaa.

4.5 Tuotantomenetelmä:

Riviera Ligure -ekstra-neitsytoliiviöljy valmistetaan terveistä oliiveista, jotka kerätään määrätyn tuotantoalueen oliivitarhoilla suoraan puista kunakin vuonna ennen maaliskuun 31 päivää. Sadonkorjuun on tapahduttava käsin tai koneellisesti suoraan puusta. Oliivintuotanto ei saa erikoistuneilla oliivitarhoilla ylittää 7 000 kg:aa hehtaaria kohti, eikä öljytuotos saa ylittää 25:tä prosenttia. Puristamiseen voidaan käyttää ainoastaan mekaanisia tai fysikaalisia menetelmiä, joiden avulla saatavassa öljyssä toistuvat oliiville tyypilliset laadulliset ominaisuudet.

Istutuksen, viljelymenetelmien ja leikkaamisen on oltava perinteisesti käytössä olevia ja joka tapauksessa sellaisia, etteivät ne muuta suojatun Riviera Ligure -alkuperänimityksen piiriin kuuluvien oliivien ja oliiviöljyjen ominaisuuksia. Sopivia ovat siis pengerviljelmät kohtalaisen jyrkkien tai hyvin jyrkkien rinteiden oliivitarhoilla, jotka sijaitsevat tuotantoeritelmässä mainitulla alueella, jossa maa-aines on peräisin kalkkiperäisen emäkallion rapautumisesta.

Suojatulla Riviera Ligure -alkuperänimityksellä ja maantieteellisellä lisämaininnalla Riviera dei Fiori varustetun ekstra-neitsytoliiviöljyn tuotantoon sopivina pidetään pengerviljelmiä enemmän tai vähemmän jyrkkien rinteiden oliivitarhoilla, jotka sijaitsevat eritelmässä kuvatulla tuotantoalueella. Maaperä on siellä muodostunut kalkkipitoisen emäkallion mekaanisen rapautumisen (eoseenikaudella) ja sitä seuranneen kerrostumisen seurauksena, ja ajan myötä on syntynyt keskitiiviistä maa-ainesta, joka on ylempänä löysempää.

Suojatulla Riviera Ligure -alkuperänimityksellä ja maantieteellisellä lisämaininnalla Riviera del Ponente Savonese varustetun ekstra-neitsytoliiviöljyn tuotantoon sopivina pidetään pengerviljelmiä rinteiden oliivitarhoilla, jotka sijaitsevat eritelmässä kuvatulla tuotantoalueella Albengan tasankoa lukuun ottamatta. Maaperä on siellä muodostunut kalkkipitoisesta emäkalliosta, josta on säähän liittyvien tekijöiden ja veden virtauksen seurauksena syntynyt yleensä paksu kerros keskitiiviistä maa-ainesta, joka on liuskeisuuden vuoksi ylempänä löysempää ja paremmin vettä läpäisevää. Suojatulla Riviera Ligure -alkuperänimityksellä ja maantieteellisellä lisämaininnalla Riviera di Levante varustetun ekstra-neitsytoliiviöljyn tuotantoon sopivina pidetään eritelmässä kuvatulla tuotantoalueella sijaitsevia rinteiden oliivitarhojen pengerviljelmiä, joita tuetaan rannikon läheisyydessä kivimuurein. Maaperä on siellä muodostunut mioseeni- ja eoseenikaudella sisämaassa pääasiassa kalkkipitoisesta emäkalliosta ja rannikolla liuskeisesta/hiekkaisesta emäkalliosta. Sisämaassa maaperä on keskitiivistä ja varsin savipitoista, rannikolla taas löysää ja hiekkaista.

4.6 Yhteys maantieteelliseen alkuperään:

Tuotteen ominaisuudet johtuvat maaperään ja ilmastoon liittyvistä erityisolosuhteista: ympäristötekijät ja alueelle tyypilliset lajikkeet antavat ligurialaiselle öljylle sen erikoisluonteen.

Nämä tekijät – Ligurialle tyypilliset lajikkeet sekä ilmaston ja alueen muodostama ympäristö – ja se, että Ligurialle tyypilliset lajikkeet kypsyvät asteittain, vaikuttavat suojatulla Riviera Ligure -alkuperänimityksellä varustetun ekstra-neitsytoliiviöljyn luonteeseen, joka syntyy makean ja hieman hedelmäisen maun tasapainosta.

Muita tekijöitä, jotka osoittavat tuotteen ja alueen välisen yhteyden, ovat yksinomaan Liguriassa viljeltävät oliivipuulajikkeet, muihin italialaisiin oliiviöljyihin verrattuna korkea öljyhappopitoisuus, joka on läheisesti yhteydessä lajikkeisiin, ilmastoon ja viljelymenetelmiin (erityisesti korjuuseen) ja johon vaikuttaa myös alueen topografia.

Oliivipuiden viljelyn aloittaminen ja viljelyn yleistyminen katsotaan perinteisesti benediktiinimunkkien ansioksi. He valikoivat varhaiskeskiajalla paikallisia lajikkeita ja paransivat viljelymenetelmiä opettamalla kivimuurein tuettujen pengerviljelmien käyttöä. Ligurian rannikon oliiviöljykaupasta on todisteena Genovan tasavallan asiakirjoja, jotka koskevat kaupungin hallintoa ja ruokahuoltoa: vuonna 1593 perustettiin Magistratura dei Provvisori dell’olio (öljyntuottajien elin), joka takasi tämän tärkeän tuotteen puolueettoman hallinnoinnin ja velvoitti Ligurian rannikon tuottajat toimittamaan tietyn kiintiön tuottamastaan öljystä ennalta määrättyyn hintaan.

1600-luvulta peräisin olevat asiakirjat todistavat, että Ligurian rannikon oliiviöljyä on toimitettu esimerkiksi Milanon herttuakuntaan ja Savoijin ruhtinaalle.

Ligurian öljyosaaminen vakiintui 1700-luvulla ja paikallisella öljyllä käytiin kukoistavaa kauppaa erityisesti alueen länsiosassa (ponente). 1800-luvun lopulla ligurialaisen öljyn maine ja ominaisuudet tunnettiin hyvin jo ulkomaillakin, kuten ruoanvalmistusta käsittelevistä kirjoista käy ilmi. Riviera Ligure -nimitys on peräisin tältä ajalta, jolloin Liguria siirtyi Savoijin suvun herruuteen. Genovan rannikosta (Riviera di Genova) tuli Riviera Ligure, ja alettiin käyttää nimityksiä ”ponente” (Genovan länsipuoli) ja ”levante” (Genovan itäpuoli), joissa näkyy Genovan keskeinen asema. Termiä ”Riviera” alettiin käyttää alueen oliivituotannon yleisnimityksenä heti Italian yhdistymisen jälkeen, kun Liguria sai nykyiset maantieteelliset rajansa (ilman Nizzan aluetta).

4.7 Valvontaelin:

Nimi: Genovan, Savonan, Imperian ja La Spezian kauppa-, teollisuus- ja maatalouskamarit (Camere ci Commercio, Industria, Artigianato ed Agricoltura) Unioncamere Ligurian koordinoimana Osoite: Via San Lorenzo 15/1 16123 Genova GE ITALIA P. +39 010248521 F. +39 0102471522 Sähköposti: unione.liguria@lig.camcom.it

4.8 Merkinnät:

Nimitys ”Riviera Ligure” on merkittävä etikettiin selkein ja lähtemättömin kirjaimin, jotka erottuvat selvästi muista etiketissä olevista tiedoista, ja välittömästi nimityksen jäljessä on oltava maininta ”Denominazione di Origine Protetta” (suojattu alkuperänimitys).

Etikettiin ei saa merkitä muita kuin tässä eritelmässä nimenomaisesti mainittuja laatuominaisuuksia, ei myöskään ilmaisuja ”tipo”, ”gusto”, ”uso”, ”selezionato”, ”scelto” tms.

Nimiin, toiminimiin tai yksityisiin tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

Etiketissä on ilmoitettava ne vuodet, joiden aikana oliivit, joista öljy on puristettu, on tuotettu.

(1) EUVL L 93, 31.3.2006, s. 12.